Lav et referat af nedenstående tekst:

Tekst:
- Det kan godt være, at vi har læderveste på, men vi er en flok familiefædre, der elsker at køre motorcykel, og hver mandag samles vi i klubhuset til øl eller vand, snak og et spil billard. Sådan lyder det fra formanden for motorcykelklubben Crazy Dane Mc, Jann Haandbæk. Hvert år kører motorcykelentusiasterne rundt i Vendsyssel for at samle ind til Hospice Vendsyssel. Klubben kalder sig Crazy Dane Mc og har klubhus i Stenhøj lidt uden for Frederikshavn. Lørdag gjorde omkring 20 af klubbens medlemmer sig klar til årets indsamlingstur – en tur som altid finder sted lørdag i uge 26 -  og som har en særlig betydning for Marian Bech Olesen. - Jeg synes, det er flot, de laver den indsamling, og de gør det i min mands navn. Jeg er meget berørt af det, siger hun. Aldrig glemt For Marians mand, Christian Bech Olesen, var en del af motorcykelklubben inden sin død. Og nu ærer klubben ham gennem en årlig indsamlingstur, som kaldes CBO Run - opkaldt efter Christian Bech Olesen. - Det er dejligt, at de samler ind. At de hjælper og forsøder det for andre på hospice. For det betød meget for mig og min mand, da han lå på hospice, at der var nogen, der havde gjort det muligt med hygge med lidt ekstra som blomster, siger Marian Bech Olesen. Hendes mand blev kun 48 år. Han blev ramt af tarmkræft, og han døde efter kort tids sygdom for seks år siden på Hospice Vendsyssel 24. august 2017. - Han er stadig elsket og savnet. Der er stadig situationer, hvor jeg tænker, bare han var her. Han var et fantastisk menneske, livsglad og en rigtig sprællemand med masser af humor, og det betyder meget, at han har sat aftryk nu, han ikke er her mere. Han elskede at komme i klubben og elskede at køre motorcykel. Selv om Christian var ny i klubben, satte han alligevel et kæmpe aftryk hos kammeraterne der. - Jeg bliver berørt nu, når jeg skal tale om det. Vi vidste godt, at han var syg, alvorligt syg, men vi vidste ikke, at han ville dø så hurtigt, fortæller formanden for klubben, Jann Haandbæk med tårer i øjnene. - Han var sjov og glad og gjorde et stort stykke indtryk på os alle, og det er også derfor, vi har startet indsamlingen og opkaldt den efter ham, tilføjer formanden for motorcykelklubben og understreger, at det for ham viser, at klubben besidder et kæmpe sammehold. Med til det sidste I løbet af Christian Bech Olesens sidste tid var kammeraterne fra motorcykelklubben omkring ham for at sige et ordentligt farvel. - Vi blev ringet op fra hospice og blev spurgt, om vi kunne tænke os at komme og grille med ham. Han talte meget om klubben på hospice, så det var derfor de ringede, og selvfølgelig tog vi afsted. Vi hyggede os rigtigt meget med ham den aften, det var ligesom om, at han levede lige op for at være sammen med os, fortæller Jann Haandbæk. Det var en onsdag. To dage efter gik Christian Bech Olesen bort. - Det betød rigtig meget, de kom og besøgte ham. Han fik vest på, og der blev holdt tale. Han tænkte meget på klubben og ville vildt gerne sidde på motorcyklen igen og mærke vinden, men det var han på det tidspunkt alt for syg til, fortæller hans kone, Marian Bech Olesen. Men han lever stadig i klubhuset, hvor kammeraterne har ham i tankerne. Og på væggen. - Vi mindes ham, og vi har hans vest hængende herinde. Så på den måde er han altid med, når vi er her i klubhuset – også når vi holder fest, så er han her også med, siger Jann Haandbæk. Og hans nu enke er da heller ikke i tvivl om, at den store støtte - både til ham og hospice - ville have betydet utroligt meget. - Jeg tror bestemt, han ville have været super rørt og stolt og tænke hold da op, har jeg været med til at skabe sådan noget - det er jeg slet ikke i tvivl om. Efter lørdagens tur rundt i Vendsyssel, som sædvanligvis sluttede på hospice har ham fået indsamlet 3.000 kroner. Et beløb, som Hospice Vendsyssel er meget taknemmelige for, for hver en krone tæller og har betydning. Pengene bruges som regel på at forsøde tilværelsen på hospice - for eksempel friske blomster på værelserne og i fællesområderne.

Referat:
Der er krom, kubik, kærlighed og kammeratskab i luften, når motorcykelentusiaster mødes for at samle penge ind til Hospice Vendsyssel.